CDLXXI.  Privilegium pro parthenone Chiemseensi.   (Anno 1141, April. 19.) [HONDIUS,  Metrop. Salzburg.,  II, p. 241.]
Author: Innocentius II

INNOCENTIUS episcopus, servus servorum Dei, dilectae filiae MACHILDI abbatissae de Chiemsee ejusque sororibus, tam praesentibus quam futuris, regulariter substituendis, in perpetuum.

Quoniam sine vero cultu religionis nec charitatis unitas potest subsistere, nec Deo gratum exhiberi servitium, expedit apostolicae auctoritati religiosas personas diligere, et earum loca pia protectione munire. Eapropter, dilectae in Domino filiae, vestris rationabilibus postulationibus clementer annuimus, et ipsum Beatae Dei genitricis Mariae monasterium, quod in Salzeburgen episcopatu situm est, sub beati Petri et nostra protectione suscipimus, et praesentis scripti patrocinio communimus: statuentes ut quascunque possessiones, quaecunque bona idem monasterium inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. Decernimus ergo ut nulli omnino hominum liceat praefatum coenobium temere perturbare, minuere, aut aliquibus vexationibus fatigare, sed omnia integre conserventur, pro vestra et eorum pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud dictrictum judicem praemia aeternae pacis inveniant. Amen. Ego Innocentius Catholicae Ecclesiae episcopus. Ego Conradus Sabinensis episcopus. Ego Albertus Albanensis episcopus. Ego Stephanus Praenestinensis episcopus. Ego Gerhardus presbyter cardinalis tit. S. Crucis in Jerusalem. Ego Gregorius diaconus cardinalis SS. Sergii et Ego Anselmus presbyter cardinalis tituli S. Laurentii in Lucina. Ego Chuido sanctae Romanae Ecclesiae indignus sacerdos. Ego Boetius presbyter cardinalis tituli Sancti Clementis. Ego Ivo presbyter cardinalis SS. Laurentii et Damasi. Ego Gregorius presbyter cardinalis tituli Calixti. Ego Ribaldus cardin. presbyter S. Anastasiae. Ego Goizo presbyter cardinalis tit. S. Caeciliae. Ego Petrus presbyter cardinalis tit. Pastorum. Ego Thomas presbyter cardinalis tit. Vestinae. Bacchi. Ego Otto diaconus cardinalis S. Georgii ad Velum Aureum. Ego Guido diaconus cardinalis SS. Cosmae et Damiani. Ego Vassallus diaconus card. S. Eustachii. Ego Hubaldus diaconus cardinalis S. Mariae in Via Lata. Ego Octavianus diaconus cardinalis Sancti Nicolai in Carcere. Ego Hubaldus diaconus cardin. S. Adriani. Datum Lat. per manum Aimerici sanctae Romanae Ecclesiae diaconi cardinalis et cancellarii, XIII Kal. Maii, indict. IV, Incarnationis Dominicae anno 1141, pontificatus vero Innocentii secundi papae anno duodecimo.